**Samarbeid mellom helsepersonell og pårørende i hverdagsrehabilitering -En studie av helsepersonell og barns erfaringer**

**SAMMENDRAG**

Det har vært lite systematikk i samarbeidet mellom helsepersonell og pårørende i helse- og omsorgstjenesten når eldre har hatt behov for rehabilitering. Dette til tross for at pårørende anses som en viktig ressurs for eldre hjemmeboende. Sykdom og funksjonsfall hos eldre familiemedlemmer kan få innvirkning på andre familiemedlemmer og familieaktivitetene de gjør sammen. Det er derfor behov for å utvikle en bedre forståelse for samarbeidet mellom helsepersonell og pårørende i hverdagsrehabiliteringen. De pårørende kan ha ulike behov og kunnskap om sine eldre. Deres kunnskap kan være nyttig for å bedre kvaliteten i hverdagsrehabiliteringstilbudet både for den eldre og deres pårørende. Målet med denne avhandlinger er å utvikle kunnskap om: samarbeidet mellom helsepersonell og pårørende i hverdagsrehabilitering fra begges perspektiv og familieaktiviteter når eldre foreldre viser funksjonsfall fra barnas perspektiv.

Avhandlingens design består av to kvalitative tverrsnittsstudier. Den ene studien består av 10 fokusgrupper med til sammen 49 helsepersonell som jobbet med hverdagsrehabilitering (artikkel 1). Den andre snittstudien består av 15 individuelle dybdeintervju med voksne barn som hadde foreldre som hadde deltatt i hverdagsrehabilitering (artikkel 2 og 3). Felles for begge studiene er at de har constructivist grounded theory teoritilnærming. Denne tilnærmingen ble valgt fordi den gir mulighet til å utforske pågående sosiale prosesser og se hvordan deltagere konstruerer mening gjennom interaksjon og handling i konkrete situasjoner. Datamaterialet ble analysert med strategier fra constructivist grounded theory.

Resultatene er presentert i tre artikler. Funnene viser hvordan de ulike aktørene gjør ulike vurderinger av de eldres behov, og dette spiller inn på eventuelle samarbeid. Helsepersonell (artikkel 1) erfarte at pårørende kunne være en ressurs for de eldre, men at det ikke alltid var nødvendig å involvere dem. Barna (artikkel 2) trakk fram at samarbeid først og fremst handlet om samarbeid innad i familien, med foreldre, søsken og deretter eventuelt med hverdagsrehabilitering. Funn i artikkel 3 vister «isfjellet av familieaktiviteter» som er studiens «substantive theory». Her vises det hvordan barna etter hvert utførte mer av det praktiske i familieaktiviteten, samtidig som barna erfarte en ambivalens i å gjøre mer uten å bli spurt eller bedt om å gjøre oppgaver av foreldre. Barna opplevde å være i en situasjon av kontinuerlig beredskap i forhold til sine foreldres behov. «Isfjellet av familieaktiviteter» kan gi en dypere innsikt i hvordan barna erfarer dynamikken i familieaktiviteter, og at disse aktivitetene er i kontinuerlig endring når foreldre har funksjonsfall. Denne kunnskapen kan også være relevant for annet helsepersonell som møter eldre hjemmeboende personer.

Avhandlingen konkluderer med at samarbeid oppstår i hverdagslige møter mellom det profesjonelle (helsepersonell) og det familiære (barna). Det er imidlertid uklart hva samarbeidet skal bestå av, og hvem som har ansvaret for å initiere det. Barna ønsker å ha en plan framover og å vite hvem de kan kontakte ved behov. Det er et behov for å nyansere hvem som er pårørende i videre studier, og å fortsette å konstruere kunnskap om deres relasjon til dem de er pårørende til. Dette gjelder både fra de pårørendes perspektiv, men også fra perspektivet til den eldre som deltar i hverdagsrehabilitering.

Navn kandidat: Fanny Alexandra Jakobsen

Institutt: Institutt for nevromedisin og bevegelsesvitenskap

Veileder(e): Kjersti Vik og Borgunn Ytterhus

Disputasen finner sted tirsdag 7. juni 2022 kl. 12:15 i auditorium MTA, Fred Kavli-bygget på Campus Øya